b'\n_START_ARTICLE_\nAnatoli Lieven\n_START_PARAGRAPH_\nAnatoli Pavlovits Lieven (1872/1873\xe2\x80\x931937) oli baltiansaksalaiseen Lieven-ruhtinassukuun kuulunut ruhtinas, joka osallistui vuodesta 1919 itse kokoamallaan asemiesjoukolla Ven\xc3\xa4j\xc3\xa4n sis\xc3\xa4llissotaan valkoisten puolella Vidzemen maakunnassa Latviassa. _NEWLINE_Lieven osallistui ensimm\xc3\xa4iseen maailmansotaan Ven\xc3\xa4j\xc3\xa4n ratsumestarina. Sodan p\xc3\xa4\xc3\xa4tytty\xc3\xa4 Latvia joutui helmikuussa 1919 bol\xc5\xa1evikkien haltuun, jolloin Lieven muodosti noin 4\xc2\xa0000 miehen asemiesryhm\xc3\xa4n (Lieven-ryhm\xc3\xa4n) vastustamaan kommunisteja. H\xc3\xa4n toimi yhteisty\xc3\xb6ss\xc3\xa4 saksalaisen Baltischen Landeswehr-ryhm\xc3\xa4n kanssa, mutta ei halunnut alistaa joukkoaan saksalaisten johdettavaksi. Lopulta Lieven yhdisti toiminnan L\xc3\xa4nsi-Ven\xc3\xa4j\xc3\xa4n vapaaehtoisen armeijan kanssa, jolloin ryhm\xc3\xa4n komentajaksi tuli sotaherra Pavel Bermondt-Avalov. Sodan j\xc3\xa4lkeen Lieven asui Latviassa Me\xc5\xbeotnen kartanossa ja toimi aktiivisesti ven\xc3\xa4l\xc3\xa4isemigranttien j\xc3\xa4rjest\xc3\xb6ss\xc3\xa4 Ven\xc3\xa4j\xc3\xa4n totuuden veljeskunta BRP:ss\xc3\xa4 (\xd0\x91\xd1\x80\xd0\xb0\xd1\x82\xd1\x81\xd1\x82\xd0\xb2\xd0\xbe \xd0\xa0\xd1\x83\xd1\x81\xd1\x81\xd0\xba\xd0\xbe\xd0\xb9 \xd0\x9f\xd1\x80\xd0\xb0\xd0\xb2\xd0\xb4\xd1\x8b). H\xc3\xa4n oli naimisissa aluksi Seraphine F\xc3\xbcrstin Saltikowan ja my\xc3\xb6hemmin Elise Marie Baronesse Fircksin kanssa.'